A Bizottság 1084/95/EK rendelete
(1995. május 15.)
a Tajvanról származó fokhagyma behozatalára vonatkozó védintézkedések eltörléséről és származási bizonyítvánnyal való helyettesítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb Ausztria, Finnország és Svédország csatlakozási okmányával és a 3290/94/EK rendelettel [1] módosított, a gyümölcs- és zöldségpiac közös szervezéséről szóló 1972. május 18-i 1035/72/EGK tanácsi rendeletre [2] és különösen annak 22b. cikkére és 29. cikkének (2) bekezdésére,
mivel az 1662/94/EK rendelettel [3] módosított, a harmadik országokból származó fokhagymára vonatkozó behozataliengedély-rendszer alkalmazásáról szóló 1993. július 12-i 1859/93/EGK bizottsági rendelet [4] a fokhagyma szabad forgalomba bocsátását a Közösségben behozatali engedély bemutatásától teszi függővé;
mivel a 2091/94/EK rendelet [5] által a Bizottság a Tajvanról és Vietnamból származó fokhagyma importtal szemben alkalmazandó védintézkedéseket tett, aminek következtében e két ország esetében a behozatali engedélyek kibocsátását 1995. május 31-ig felfüggesztik;
mivel Tajvan esetében a védintézkedések nem követendők; mivel alapos kétségek merültek fel a tajvani import fokhagyma valódi származását illetően, és a pontatlan okmányokon alapuló kereskedelmi elhajlás elkerülésére, a védintézkedések helyébe olyan származási bizonyítványokat kell léptetni, amelyeket a legutóbb a 3254/94/EK rendelet [6] által módosított, a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet [7] 55. és 65. cikkének megfelelően az illetékes hatóságok bocsátottak ki; mivel ugyanebből az okból a tajvani származású fokhagyma Közösségbe való közvetlen szállítását kell előírni;
mivel az ebben a rendeletben előírt intézkedések összhangban állnak a Gyümölcs- és Zöldségpiaci Irányítóbizottság véleményével,
ELFOGADTA EZT A RENDELETET:
1. cikk
E rendelet hatálybelépésének időpontjától a 2091/94/EK rendelet nem alkalmazandó Tajvanra.
2. cikk
(1) A tajvani származású fokhagyma szabad forgalomba bocsátása a Közösség területén az alábbi feltételektől függ:
a) a származási ország illetékes nemzeti hatóságai által, a 2454/93/EGK rendelet 55. és 65. cikkének megfelelően kibocsátott származási bizonyítvány bemutatása;
és
b) a terméket közvetlenül Tajvanból kell a Közösség területére szállítani.
(2) A származási bizonyítvány kibocsátására jogosult hatóságok felsorolását a melléklet tartalmazza.
(3) A következők minősülnek közvetlenül Tajvanról a Közösségbe szállítottnak:
a) olyan termékek, amelyeket más országok területén való áthaladás nélkül szállítottak;
b) olyan termékek, amelyeket Tajvanon kívüli más országok területén átrakással, átmeneti raktározással vagy azok nélkül szállítottak, feltéve, hogy az ezeken az országokon keresztüli szállítást földrajzi okok vagy kizárólag szállítási követelmények indokolják, és hogy a termékek:
- a tranzit- vagy a raktározó ország vámhatóságainak ellenőrzése alatt maradtak,
- nem léptek kereskedelmi forgalomba vagy nem kerültek fogyasztási célból forgalomba bocsátásra,
- rakodáson, illetve újrarakodáson vagy egyéb, a termék jó állapota megőrzését szolgáló műveleteken kívül más műveleten nem mentek át.
(4) Annak bizonyítására, hogy a (3) bekezdés b) pontjában meghatározott feltételeket teljesítették, a Közösség vámhatóságainak be kell mutatni:
a) a Tajvanban kibocsátott egységes fuvarokmányt, amely tartalmazza a tranzitországokon való áthaladást;
b) a tranzitország vámhatóságai által kibocsátott bizonyítványt:
- az áruk pontos leírásával,
- a kirakodás és berakodás, illetve behajózásuk és kihajózásuk időpontjának meghatározásával, és a használt hajók azonosításával,
- az áruk tranzitországban való tárolási körülményeinek igazolásával;
vagy,
c) ezek hiányában bármilyen igazoló iratot.
3. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1995. május 15-én.